  Туспуктэм: Ольга Козачёк Наталия Сильвестрова 23-тӥ тулыспалэ, Атыкай музъемез утисьлэн нуналаз, Ижкарысь Ялан ӝуась тыл доры сяська понизы. Ужрадэ элькун но кар тӧрлык ёзэсъёслэн ыстэм муртъёссы, катчаклась ёзэтъёсын ужасьёс, ветеранъёс, волонтёръёс, кадетъёс но карын улӥсьёс пыриськизы. Шаерзэс утён понна бырем ожгарчиосты одӥг минут ӵоже чус сылыса буре вайизы. « Атыкай музъемез утисьлэн нуналэз – асьме кунмы, семьяосмы понна дырпусысь одӥгез яркыт нунал, тужгес но али, ку асьме кунмы нимысьтыз ожгар ужрад нуэ. Та нуналэ ми ветеранъёсты тодэ вайиськомы, служба нуисьёсты, ожутиськонъя ужбергатонниосын ужасьёсты но соосты, кин ожгарчиосмылы амунициен, тӥрлыкъёсын юрттэ. Туннэ ми пӧлын туж трос егитъёс, Атыкай музъемез зэмос вуоно утисьёс. Соос валало, вылӥ дунлык – со семья, со вордскем музъем » Ярослав Семёнов, Удмуртиысь кивалтэтлэн тӧроез Фото: Ольга Козачёк Удмуртиын улӥсьёсты Атыкай музъемез утисьлэн нуналэныз Росси азьмуртлэн Приволжск федерал округъя ужоскето муртэз Игорь Комаров но элькунлэн тӧроез Александр Бречалов ӟечкылазы. Тегъёс: буреваён праздникъёс Удмуртия  